Rheinzabern

**Rhoinzawere** orra a **Rhoizawere** (amtlisch *Rheinzabern*) isch ä Ortsgmää im siedpälzer Londkrääs Germersche in de Palz (Daitschlond).

## Geografie
### Geografische Lage
Die Gmainde lischd zwischem Bienwald unde Rhoinaue. Rhoinzawere gheerd zu de Verbandsgmää Jockgrim, die dort ach ihrn Verwaldungssitz hot. Dursch de Ort fließt de Erlebach, der sisch in Lämersche mit dem Odderbach zum Michelsbach verainischd.

### Nachbargmainde
Jockgrim isch ca. 2 km in sied-estlischer Rischdung, im Nordoschde lischd Naipotz ungfehr 3 km wait wäg. De Ort Hatzebehl lischd ca. 2 km im Siedweschde, Rilze isch ca. 5 km entfernt in nerdlischer Richtung zu erraische unn Kannel lischd ca. 6 km entfernt im Siede.

## Gschichd

Gegrindet worre isch der Ort unnerm Name *Tabernae rhenanae* als Raschdschdädde an de reemische Fernstroß vunn Italie iwwer Basel nooch Määnz. Rhoizawere hot im Johr 2004 sai 1950-jährisches Jubiläum gfaierd unn isch die älteschde Gmainde in de Palz. 

In de reemische Zait sinn hier vor allem Tonware hergschdelld worre. Tabernae rhenanae hot als bedaidendschde Tepfersiedlung des Reemerraischs nerdlisch vun de Alpe gegolde. Bsonners beriehmt isch des Terra Sigillata Gscherr, des europawait exportierd worre isch. Noch hait kammer die antike Brenneefe bsischtische. Reemische Baukeramik isch do unner annerem fiers Kastell Mogontiacum a'gferdischd worre. Interdisziplinäre Forschung hot die Lokalisierung vunn Zischle aus Rhoizawere meeschlisch gmachd, die de Zischelschtembel vunde Legio XXII Primigenia trache.

Mehr als 1000 Johr hot der Ort zum Hochschdifd Speyer gheert. Als Wohrzaische aus däre Zait gilt de Turm vunn de Pfarrkeersch Sankt Michael.

### Relischione
2007 waren 64,5 Prozent vunn de Onwohner katholisch unn 17,4 Prozent evangelisch. Die annere hänn e anneri Relischion odder waren konfessionslos.

## Politik
### Gmäderat
Bai de Wahlen zum Gmäderat am 13. Juni 2004 hot sisch folgendes Ergebnis ergäwwe:

#CDU 44,7% (-0,9) - 9 Sitze (=) 
#SPD 27,1% (-2,7) - 5 Sitze (-1) 
#FDP 15,6% (-0,0) - 3 Sitze (=) 
#GRÜNE 12,6% (+3,6) - 3 Sitze (+1)

### Wabbe
Die Blasonierung vum Wabben lauted: *In Gold ä durschbrochenes, an de owwere Schbitz mit äm Kraiz bsetztes schwarzes Draieck, durch des ä rodi Schnur in Windungen gezoche isch.*

S'isch 1955 vumm Maänzer Inneminischderium genehmischd worre unn geht uff ä Gerichtssiegel ausem Johr 1755 zurick.

### Partnerschafde
Mit de franzeesische Gmände Chalmoux werd ä Partnerschafd gepfleeschd.

## Kultur unn Sehenswierdischkaite
* Terra-Sigillata-Museum
* Reemische Brenneefe in de Faustinastroß
* historischer Ortskern mit stattlische Fachwerkhaiser ausem 18. Jahrhunnert
Än historischer Rundweg fiehrt zu de wichdigschde Sehenswierdischkaite.

### Veraine unn Fraizaitgschdaldung
Rhoizawere pfleschd ä resches Verainsläwe fers Hobby, Schbort unn die Endschbannung:
* Turnverain 1890 Rhoizawere
* Pälzer Waldverain
* Sportverain Olympia Rhoizawere
* Wassersportclub Rhaizawere
* Chorgemainschaft Rhoizawere
* Schitzeverain Rhoizawere
* Gentlemensclub GC
* Obschd- unn Gardebauverain
* Snowboard- unn Skiclub
* Musikverain "Lyra" Rhoizawere
* DRK Ortsverain Rhoizawere e.&nbsp;V.

## Wirdschaft unn Infrastruktur
### Wirdschaft
Des Dorf hot'n ländlische Charakter unn war e langi Zait landwirtschafdlisch geprägt. Hait stellt sisch Rhoizawere als Wohngmainde in de Nochbarschafd vunn de große Wirdschaftsräum Rhoi-Neckar unn Karlsruh dar. In de Gemarkung vunn Rhoizawere gibds ausser vunn de iwwlische Feldfricht ach Obschd, Gmies, Duwak unn waißer Sparschel. De Ort isch ach schunn als pferdefreundlichi Gmainde ausgezaichned worre. Rhoizawere verfiegt iwwer ä solidi Infrastruktur mit viele Handwerks- unn landwirtschaftlische Betriebe.

### Verkehr
Aus siedlicher Richdung iwwer die A65, Ausfahrt Kannel-Midde.

Aus nerdlicher Richdung iwwer die Bundesstraße 9, Ausfahrt Naipotz.

Mit de Bahn iwwer die Bahnstrecke Schifferstadt–Wörth. Seit Dezember 2010 ist die Streck zwischen Werth unn Germersche elektrifiziert unn ans Karlsruher Stadtbahnnetz a'gschlossen. In Rhoizawere sollen außerm Bahnhof zwä waitere Haltepunkte entschdehe: am Wohngebiet "An den Tongruben" un an de Rabbegass. Es gelde die Tarife vumm Karlsruher Verkehrsverbund unn vumm Verkehrsverbund Rhein-Neckar.

## Perseenlischkaite

### in Rhoizawere gebore
* Paul Fagius (1504–1549), Reformator unn Hebraist
* Maximilian Josef Pfeiffer (1875–1926), Politiker
* Anton Pfeiffer (1888–1957), Politiker unn Diplomat
* Reiner Marz (* 16. August 1958), Politiker (Bündnis 90/Die Grünen)

### mit Rhoizawere verbunne
* Philipp Jakob Gillmann, kath. Pfarrer in Rhoizawere in napoleonischer Zait, Glaubenszeuge
* Elisabeth Langgässer (1899–1950), Schriftschdellerin, hot sait 1948 in Rhoizawere geläbt
* Manuel Hornig (* 18. Dezember 1982), Fußballschbieler, in Rhoizawere uffgwachse

## Änzelnoochwaise


## Websaide

* Terra Sigillata Museum Rhoizawere
* Offizielli Homepeidsch vunn de Gmainde Rhoizawere